Daag op vir Sabbat, vra Joodse RaadSuid-Afrika se Joodse gemeenskap en hul vriende word gevra om Vrydag en Saterdag na sinagoges landwyd, soos dié een in Muizenberg, te kom om te wys hulle sal hulle nie deur anti-Semitisme laat afskrik nie. Foto: Morné van Rooyen Suid-Afrikaanse Jode word gevra om aan te sluit by #ShowUpForShabbat as deel van ŉ wêreldwye veldtog onder aanvoering van die Amerikaanse Joodse Komitee (AJC). Die Suid-Afrikaanse Joodse Raad van Afgevaardigdes (SAJRA) sê dis in reaksie op die skokkende aanval Saterdag tydens die Sabbatdiens in die Tree of Life-sinagoge in Pittsburgh, Pennsilvanië, waartydens 11 mense afgemaai is. Dié raad doen ŉ beroep op die Joodse gemeenskap en hul ondersteuners om Vrydag en Saterdag na sinagoges dwarsoor Suid-Afrika op te ruk om hul steun aan dié kragtige projek te toon. Die Groot Sinagoge in Kaapstad is een van tallose sinagoges in Suid-Afrika waarheen Jode Vrydag en Saterdag sal kom om te wys hulle staan saam teen haataanvalle op lede van alle geloofsgemeenskappe. Foto: Morné van Rooyen “Tydens #ShowUpForShabbat sluit ons by Jode oral ter wêreld aan om verenig te staan teen haat en anti-Semitisme en ons vasbeslotenheid te toon om nie toe te laat dat sulke afgryslike aanvalle ons daarvan weerhou om ons Joodse identiteit uit te leef nie,” sê Charisse Zeifert, woordvoerder van die SAJRA. Sy haal David Harris, uitvoerende hoof van die AJC, aan wat gesê het: “Die geloofsgemeenskap moet saamstaan, hetsy midde-in ŉ haatgemotiveerde aanval op ŉ swart kerk in Charleston, waarin nege lewens verloor is, of ŉ sinagoge in Pittsburgh, waarin 11 mense omgekom het.” Zeifert sê Suid-Afrikaners sal ook onthou hoe dodelike aanvalle die afgelope jaar op moskees in Verulam in KwaZulu-Natal en Malmesbury in die Wes-Kaap uitgevoer is. Sy vra mense moet hul planne om Sabbatdienste dié naweek by te woon, twiet en plaas met die hutsfrase #ShowUpForShabbat.